b'\n_START_ARTICLE_\nYoncalla\n_START_PARAGRAPH_\nYoncalla (Yonkalla).- Jedno od manjih plemena porodice Kalapooian koje je obitavalo na Elk Creeku i Calapooya Creeku, manjim pritokama Umpque u Oregonu. Pleme je najzna\xc4\x8dajnije po tome \xc5\xa1to jezi\xc4\x8dno \xc4\x8dine jednu od tri glavne skupine porodice Kalapooian. U povijesti Oregona nisu igrali neku ve\xc4\x87u ulogu, a u ranom 20. stolje\xc4\x87u gotovo su nestali. Kod Yoncalla se spominju dva lokalna naziva Chayankeld i Tsantokayu od kojih za prve nije jasno jesu li predstavljali neki pod-ogranak ili je obi\xc4\x8dna varijanta naziva \xe2\x80\x98Ayankeld\xe2\x80\x99. Ime Yoncalla dolazi od domoroda\xc4\x8dkog Ayankeld ili Tch\'Ayanke\'ld i prevedeno ozna\xc4\x8dava \xe2\x80\x98narod koji \xc5\xbeivi u Ayankeldu\xe2\x80\x99 ("those living at Ayankeld\xe2\x80\x99). Zajedno sa srodnim plemenima Yamel, Atfalati i Santiam smje\xc5\xa1teni su na rezervat Grand Ronde, zajedno s jo\xc5\xa1 nekih dvadeset plemena me\xc4\x91u kojima i Rogue River, Umpqua, Chasta, Calapooya, Molalla, Salmon River, Tillamook i Nestucca Indijanci. Godine 1911. izbrojano je tek 11 Yonkalla. Spomen na njih \xc4\x8duva tek jedno mjesta\xc5\xa1ce u okrugu Douglas u Oregonu._NEWLINE_Yonkallama su dom bile planine Calapooya, sjeveroisto\xc4\x8dno od Roseburga. Kao i ostali Calapooye bili su polunomadi sa stalnim zimskim naseljima. Ne\xc5\xa1to zastarjele agrikulture tipa posijeci-i-spali bilo je prisutno kod Kallapooian plemena, prilikom ovakovih paljenja vegetacije \xc5\xbeene bi obavezno pokupile izgorjele skakavce koji su se kod nekih Indijanaca smatrale poslasticom. Kopanje camas i wapato-korijenja tako\xc4\x91er je bilo u\xc4\x8destalo a sakupljali su i razne orahe i \xc5\xbeir. U toplijim mjesecima Indijanci bi lutali dolinom Willamette, dok bi se dru\xc5\xa1tveni \xc5\xbeivot vodio tek u hladnim zimskim mjesecima kada bi se stanovnici sela vratili ku\xc4\x87ama. Lov zbog mesa i ko\xc5\xbee tako\xc4\x91er je bio va\xc5\xbean kao i ribolov (losos i jegulja) i neka vrsta pastrve poznata kao \'steelhead trout\' Oncorhynchus mykiss; kalifornijska pastrva._NEWLINE_Predmeti kao \xc5\xa1to su toljage od kitove kosti, no\xc5\xbeevi od opsidijana i \xc5\xa1koljke dentallium simboli su njihove kulture. Do robova (ropstvo je bilo prisutno) i \xc5\xbeena dolazilo se kupnjom. Za novac je slu\xc5\xbeila dentallium \xc5\xa1koljka \xc5\xa1tto je karakteristi\xc4\x8dno plemenima ovoga podru\xc4\x8dja, trgovina izme\xc4\x91u primorskih i kontinentalnih plemena bila je naravno vrlo \xc5\xbeiva.'